**Årsberetning fra gymnastikafdelingen 12-13**

Gymnastikafdelingen kan igen melde en oplevelsesrig sæson Med dygtige instruktører og hjælpetrænere har gymnastikafdelingen undervist børn, unge og voksne med stort engagement.

**Status**

Springholdene har igen i år været fyldt godt op, men også på vores Voice Dance hold har interessen været stor. Børneholdene har stadig mange børn, men ventelisterne er ikke så lange som tidligere. Vores Zumba hold har stadig vind i sejlene. I år har flere af vores dansere ønsket en klippekortsordning som betaling, hvilket vi har imødekommet. En god og stabil rygvind er der hos vores Seniorer, hvor Merete melder om fuldt hus. Ligeledes er vores M/K hold og 50 + også booket med energiske gymnaster.

En stor tak, skal der lyde til Ulrik og Grethe, som stopper som trænere i ASGI. En kæmpe indsats har de gjort for ASGI’s gymnastikafdeling.

Ligeledes en kæmpe tak til Lone for hendes altid meget positive og imponerende viden om gymnastikkens verden, som hun glædeligt deler ud af på vores udvalgsmøder. Lone stopper som udvalgsmedlem.

Til sidst en kort status fra Løbeklubben, som ligger under gymnastikafdelingen. Løbeklubben havde ikke den store tilslutning i år, dog løb vi hver mandag med hele tre hold. Vi har talt om eventuelt at reklamere bredere end Lokalt Nyt til næste sæson eksempelvis Hillerød Posten.

**Opvisningen**

Gymnastikafdelingens forårsopvisning var en fantastisk dag. En stor tak skal der lyde til alle instruktører og gymnaster, som gjorde denne opvisning til et ramasjang af oplevelser og samvær.

I år havde afdelingen et super samarbejde med Kulsviergården om salg af mad og drikkelse ved opvisningen. Hvilket var en succes for både os og vores gæster. Ligeledes havde Kulsviergården gjort hallen klar til vores store opvisningsdag med borde, stole og duge, der var lagt på bordene samt rene toiletter. En sand fornøjelse at opleve.

Et kæmpe tillykke skal der lyde til vores 5 og 10 års medalje gymnaster og ikke mindst til årets fighter i gymnastikafdelingen, Ragnhild Jensen.

**Næste sæson**

I sæson 13-14 mangler vi en instruktører til vores ene springhold. Vi er i gang med at spørge rundt og har samtidig ansøgt på hjemmesiden om hjælp. Vildbasserne og Mandagsbanditterne vil fra næste sæson blive undervist af Camilla, som har sagt ja til at overtage instruktørgerningen efter Grethe.

Vi har to nye hold fra næste sæson. Afdelingen udvider Voice Dance med endnu et hold og som noget helt nyt i afdelingen, vil vi kunne tilbyde Yoga undervisning for voksne hver torsdag i skolens gymnastiksal ved instruktør Marianne Thing.

Og netop gymnastiksalen har gymnastikafdelingen valgt at benytte til flere hold i år. Dette gør vi dels pga. færre gymnaster, men også for at have færre udgifter til halleje. Børneholdene, Voice Dance og Zumba vil fra næste sæson flytte lokale til gymnastiksalen.

Sæson 13-14 vil blive min sidste sæson. Jeg bliver nødt til at fravælge nogle kasketter i mit liv, da jeg desværre må erkende, at jeg ikke kan nå det hele. Det bliver med bankende hjerte, men jeg er sikker på, at der findes nye superkræfter derude -klar til at videreføre stafetten.